《漫塘名陈内机小斋曰能止》
宋代·释居简

莫窥殽与函，峭绝青错磨。可无济胜具，振衣披峨峨。

更复游吕济，虎眼漩作涡。堂堂济深涉，如此忠信何。

游子听我语，审听毋媕婀。通都横九逵，平平非仄颇。

并驾方峥嵘，辐辏相骈罗。嗜进弗知了，十步九跌蹉。

何如反吾辕，自少不自多。怡然事天全，盎然毓天和。

倦翼安故林，归云仍中阿。晓猿时自吟，好鸟时自歌。

凉树坐茂密，醉石眠坡陁。何须鹑奔奔，静胜超凡科。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。